Hans Christian Schmidt (V), 2006-05-31:
Jeg kan oplyse, at de hensyn, der fremgår af beslutningsforslaget, indgår i regeringens fiskeripolitik.
Ifølge aftalen mellem regeringspartierne og Dansk Folkeparti om en ny regulering skal der udarbejdes en handlingsplan for fiskeriet, hvori indgår hensynet til bl.a. bæredygtigt fiskeri, øget kvalitet og værditilvækst samt øget fokus på fiskeriets og akvakulturens rolle som regional udviklingsdynamo.
Der er som oplæg hertil allerede udarbejdet et idékatalog, der blev præsenteret på en konference om fiskeriudviklingen den 18. maj 2006.
Jeg er enig i, at en mærkningsordning kan give forbrugeren bedre mulighed for at træffe et kvalificeret valg i forhold til de nævnte hensyn, når forbrugeren køber fisk.
Det gælder dog kun under visse forudsætninger, og det er de forudsætninger, der er væsentlige at hæfte sig ved, herunder f.eks. at forbrugeren må forudsættes at forstå de nævnte hensyn, og at mærkningsordningen er udformet på en gennemskuelig og kontrollerbar måde.
For så vidt angår det sidstnævnte, er det jo vigtigt, at der er tale om en fællesskabsordning, bl.a. fordi hovedparten af tilførslerne af fisk til Danmark stammer fra udenlandske landinger i danske havne og øvrig import.
Jeg kan så oplyse, at Europa-Kommissionen har udarbejdet en meddelelse om miljømærkning, der er sat til debat i medlemslandene med henblik på at få bidrag fra alle med interesse i miljømærkning.
Debatten er fortsat åben – jeg kan kun opfordre til, at man følger den, går ind i den – og skal munde ud i en vurdering af, om EU skal stille forslag om en miljømærkeordning på EU-plan, og hvad en sådan ordning i givet fald skal indeholde.
Kommissionen synes, at der er behov for regler, og jeg kan sige i dag, at Kommissionen er kommet med tre bud.
Første bud er ingen indgreb, og Kommissionen anbefaler ikke den løsning.
Det andet er indførelse af en offentligt styret enhedsordning for miljømærkning.
Kommissionen anbefaler heller ikke denne løsning, da det hverken vil være hensigtsmæssigt eller praktisk gennemførligt at skabe en offentligt styret enhedsordning for miljømærkningen.
At det i hvert fald kan være praktisk gennemførligt, er jo nok noget, vi alle sammen sætter meget højt.
Men så er der det tredje punkt, og det er opstilling af mindstekrav til frivillige ordninger.
Kommissionen mener, at denne løsningsmulighed er den mest hensigtsmæssige, da den vil være mest fleksibel og omkostninger i forbindelse hermed også vil være rimelige.
Den vil ligeledes give passende forbrugerbeskyttelse og -oplysning.
Når jeg siger indtil videre, er det, fordi jeg endnu ikke vil lægge mig fast på, om man kunne forestille sig, at man kunne gå længere, for det er jo lidt afgørende, hvad Kommissionen i grunden kommer med, og under hvilke forudsætninger og parametre sådan en ordning kommer i stand.
Det er et forslag, der udstikker rammerne for miljømærkeordninger, således at man sikrer minimumskriterier for private ordninger, og i den forbindelse er jeg af den opfattelse, at miljømærkeordninger skal udspringe af private initiativer.
Jeg er også enig i, at det er meget vigtigt, at forbrugerne kan være trygge ved de mærker, der sættes på varerne, og at dokumentationen er i orden.
Det er således afgørende, at de mange ordninger, der allerede findes rundtomkring, bliver underkastet visse minimumsregler.
Ja, jeg har endda hørt en sige, at som det er nu, er det ren wild west, og det skal der sættes en stopper for med EU-initiativet.
Jeg vil derfor foreslå, at vi samles om det arbejde, der foregår i EU, og søger at påvirke dette til gunst for alle EU's forbrugere i stedet for midt i vadestedet at igangsætte en ny national mærkeordning.
Derved får vi også en mere global tilgang til miljømærkning, og fisk er som bekendt en global vare ikke mindst for Danmark.
Jeg vil ikke undlade at gøre opmærksom på og også kvittere for, at jeg godt ved, at når forslagsstillerne har fremsat forslaget, er det ud fra en ægte opmærksomhed om, at det her er et vigtigt område, og det synspunkt kan jeg kun sige til forslagsstillerne at jeg fuldstændig deler.